ميخائيل التالت ميفوروس

ميخائيل التالت موفوروس Michael III Mophorus  ، او ميخائيل التالت فريجيان Michael III Phrygian ، او ميخائيل التالت اموريان Michael III Amorian ، لقب موفوروس معناه الخمورجى ὀ Μέθυσος ( قسطنطينيه، 838 - قسطنطينيه، 23 سبتمبر 867 ) امبراطور بيزنطى و اخر الامبراطره من الاسره الفريجيانيه او الاموريه. اتميز عهده بترجيع استعمال الرسوم و الايقونات للكنيسه البيزنطيه و الحملات العسكريه الناجحه ضد العرب و السلافيين.

ميخائيل كان اصغر ولاد الامبراطور ثيوفيلوس Theophilos و الامبراطوره ثيودورا Empress Theodora و قعد على عرش بيزنطه فى 20 يناير 842 و هو لسه طفل بعد ما اتوفى ابوه، فاتعمل مجلس وصايه تحت رياسة امه تيودورا و وزيرها تيوكتيستوس Theoktistos. بعد سنه من تنصيب ميخائيل التالت استعمال الايقونات رجع تانى فى الكنيسه البيزنطيه مع تحفظات كنسيه. و فى سنة 843 قامت حملات ضد السلافيين فى اليونان و ضد العرب فى اسيا الصغرى و منطقة بحر ايجه و قدر البيزنطين انهم يستردو جزيرة كريت من العرب بصوره مؤقته. و فى 854 الاسطول البيزنطى استولى على دمياط فى مصر.

بسبب خلافات مع امه اتأمر ميخائيل مع خاله بارداس Bardas و قتلو تيوكتيسنوس فى نوفمبر 855 ، و فى مارس 856 قدر ميخائيل بمساعدة بارداس انه يتحكم فى الدوله بطريقه مباشره ، و لما حاولت امه تيودورا انها تستعيد مكانتها اتنفت هى و اخواته البنات على دير.

بارداس بقى هو القوه المحركه فى نظام الحكم الجديد. ايجناتيوس Ignatius بطريرك قسطنطينيه اللى كان بيأيد تيودورا اتعزل سنة 858 و اعوانه طالبو مساعده من بابا روما اللى امر فى 863 بترجيعه لمنصبه ، لكن اكمن ميخائيل رفض انه يعزل البطريرك الجديد فوتيوس Phottius حصل انفصال مابين الكنيسه البيزنطيه و الكنيسه اللاتينيه ( الكاتوليكيه ).

استمرت انتصارات جيش البيزنطيين على العرب و فى 859 قاد ميخائيل التالت بنفسه حمله عسكريه ضد العرب وصلت لحد الفرات. و فى حمله تانيه برضه ضد العرب فى سنة 860 اضطر ميخائيل انه يرجع بالجيش لقسطنطينيه بسبب حصار روسى اتضرب عليها ، لكن الروس فى الأغلب انسحبو قبل وصول ميخائيل قسطنطينيه. فى الفتره دى وقع ميخائيل تحت تأثير رئيس بلاطه باسيلوس المقدونى Basil the Macedonianاللى قدر يسمم افكار ميخائيل ضد بارداس ، و اتأمر ميخائيل مع باسيل و اتقتل بارداس فى ابريل 865على ايد باسيل.

فى مايو 866 ميخائيل نصب باسيلوس امبراطور-مشارك و بعدها بسنه باسيلوس خطط عمليه لاغتيال ميخائيل فاتقتل ميخائيل فى قسطنطينيه فى 23 سبتمبر 867. بعد قتل ميخائيل التالت انفرد باسيلوس الاول المقدونى بحكم الامبراطوريه.

رغم ان ميخائيل التالت كان امبراطور قاسى جداً و شخصيته مهزوزه لكن فيه مؤرخين كتار فى العصر الحديث بيأكدو انه ماكانش مهزوز بالدرجه اللى ممكن توحى بيه تسميته " الخمورجى ". رأى المؤرخين دول بتعضده انتصاراته العسكريه على العرب. و بيقول المؤرخين ان سقطاته فى الأغلب اتبالغ فيها عن طريق مؤرخين من عصره عازو انهم يلاقو تبرير لقتله على ايد باسيلوس و اعوانه.
 شوف كمان 
الاباطره البيزنطيين
       ثيوفيلوس    مدة الحكم: 842 - 867   باسيلوس الاول المقدونى 

 مصادر 

تصنيف:الامبراطوريه البيزنطيه
تصنيف:بيزنطيين
ميخائيل 3
تصنيف:مواليد 838
تصنيف:وفيات 867
تصنيف:مواليد فى استانبول